Zenia Stampe (RV), 2025-01-28:
Jeg tror egentlig, det vil komme som en overraskelse for de fleste danskere, at vi i Danmark ligger over gennemsnittet, hvad angår vold mod kvinder og partnervold.
Hvorfor vi gør det, synes jeg også er svært at forklare.
Måske er det, fordi det har været så tabubelagt, og måske er det, fordi vi har en fortælling om, at vi er meget langt med ligestillingen, så derfor er det ikke et problem for os.
Men det her er jo et kæmpe problem i Danmark og et problem, ja, som er større end i mange andre europæiske lande, men jo også et problem, som ikke bliver taget alvorligt nok.
Grunden til, at jeg synes det i forhold til den skærpende omstændighed, er, at spørgsmålet er, hvad det så er mere alvorligt end.
Men jeg vil i virkeligheden gerne skrue min argumentation lidt tilbage.
For en af grundene til, at det i dag jo ikke bliver taget alvorligt nok, er, at der er andre typer kriminalitet, som vi har hævet op over vold i hjemmet, f.eks. bandekriminalitet, som jo er alvorligt, men hvor vi mødes løbende om bandeforhandlinger og bandepakker.
Det gør jo, og det kan jeg egentlig godt forstå, at SF fremsætter forslag om så også at gøre partnervold i hjemmet til en skærpende omstændighed.
Heldigvis har vi ikke den her ægtefællerabat længere, og det er jo godt, men vi må bare konstatere, når vi kigger på alle mulige andre kriminalitetsformer, at vi jo hele tiden introducerer det her med en skærpende omstændighed.
Vi havde det sidst, hvad jeg kan huske, i forbindelse med ydmygelsesvold på gaden, og det problem, jeg altid har med den her skærpende omstændighed, er jo ikke, at den kriminalitetsform, man sætter fokus på, ikke er alvorlig.
Det er mere, hvad det så er for nogle kriminalitetsformer, som man synes ikke er lige så alvorlige.
Jeg har haft den her lange indledning for at sige, at jeg og vi egentlig godt kunne være positivt stillet over nu for en gangs skyld at hive vold i hjemmet og vold mod kvinder op og sige, at det er en skærpende omstændighed, især fordi den voldsform er blevet overhalet så mange gange indenom af bandekriminalitet og andre typer vold, som har fyldt meget mere i medierne og fyldt meget mere her i Folketinget og i vores arbejde.
Derfor er det måske på tide, at vi også trækker partnervolden frem.
Men når jeg har lidt svært ved alligevel at sige i dag, om vi stemmer for eller ender med at stemme gult, er det, fordi jeg selv er ved at miste overblikket over, og det tror jeg vi alle sammen er, hvad strafniveauerne egentlig er.
Vi bruger jo netop det her med skærpende omstændigheder flere og flere steder, og så har vi også alle de der steder, hvor vi straffer dobbelt, hvis det er i et bestemt område, hvis det er bandekriminalitet, osv.
Så jeg har efterhånden faktisk svært ved at se, om niveauerne er rimelige, ikke bare enkeltvis, men også på tværs.
Altså, jeg vil nødig ende i en situation, hvor vi pludselig ender med – og partnervold er alvorligt – at stå i en situation, hvor partnervold bliver straffet hårdere, end hvis man slår en ung kvinde, man slet ikke kender, ned i byen.
Det synes jeg jo sådan set er lige så alvorligt, også kvindevold.
Jeg er bare usikker på, hvad det er så er for nogen, der ikke ender med at få en hårdere straf, og vil vi egentlig synes, det er rimeligt, når vi sammenligner de sager en til en?
Det er, fordi jeg synes, det er på tide, at vi får et tværgående perspektiv på strafniveauerne, altså ikke bare, hvor hårdt vi straffer, men også, om der er sammenhæng, retfærdighed og rimelighed på tværs.
Jeg synes også, at bandekriminalitet er alvorligt, men på en eller anden måde kan man få, jeg tror, det efterhånden er 24 år for at skyde en ned på gaden i forbindelse med et bandedrab, hvorimod man så vil få meget mindre, hvis man slår sin kone ihjel.
For mener vi egentlig, at det er mere alvorligt, end hvis man slår sin kone ihjel i hjemmet?
Det mener jeg i hvert fald ikke.
Men det har skabt, synes jeg, i dag nogle strafniveauer, som egentlig ikke er rimelige.
Derfor er vi lidt i tvivl om, om vi stemmer for eller stemmer gult.
Egentlig tænker jeg, at det måske er kvindernes og de nære relationers tur til at blive trukket frem og få en skærpende omstændighed for at skabe noget mere rimelighed på tværs, men egentlig synes jeg, vi lovgiver lidt i blinde, fordi vi ikke har overblikket.